– Սա կարեւոր մի աշխատանք է, որին մենք պետք է վաղուց ձեռնամուխ լինեինք: Ժամանակին արդարադատության նախարարությունում ես նույնիսկ փորձում էի միջգերատեսչական մասնագիտական մի հանձնաժողով ստեղծել, որը մշտադիտարկման կենթարկեր Ադրբեջանի ագրեսիվ գործողությունները, գերեվարված անձանց հետ վարվելու կանոնների պահպանումը՝ դրանցում ռազմական հանցագործությունների տարրերի, ինչպես նաեւ միջազգային իրավունքի այլ խախտումների հայտնաբերման տեսանկյունից: Սա պահանջում է տարբեր ինստիտուտների համագործակցված աշխատանք՝ քրեական հետապնդման մարմինների, մարդու իրավունքների պաշտպանի, գործադիր իշխանության, ակադեմիական շրջանակների ներկայացուցիչների, փորձագետների: Հուսով եմ՝ այս գործընթացն ակտիվ ընթացքի մեջ է եւ համապատասխան իրավաքաղաքական հետեւանքներ կունենա: Ավելին չեմ կարող մեկնաբանել, քանի որ այդ աշխատանքները, բնականաբար, փակ են եւ հրապարակայնացման իրենց ողջամիտ ժամկետներն ունեն: